钦定古今图书集成/方舆汇编/职方典/第1320卷 > 《永通监记》前人
## 钦定古今图书集成/方舆汇编/职方典/第1320卷 > 《永通监记》前人

“古之建国者，义以制事，财以聚人，八政之先，曰食与
货，即山鼓铸，三代而然。禹铸历山之金，以御水祸；汤
造庄山之币，以拯旱虐；周以荆、扬之利分隶虞、衡；唐
以郴、桂之郡，并建炉冶。”货之所产，本无定处，兴造之
谋，期于便事而已。国家平一诸夏，宠绥四方，开宝、兴
国之际，收复江、闽，因其故区，作为泉、布，时移岁积，地
产靡常，比年以来，冶氏几废焉。今天子嗣位之二十
七年，特诏翰林学士叶公清臣、宋公祁经度山泽之
禁，以资国用，乃佥作奏曰：“谨较郡国产铜和市之数，
惟韶为多，而敻处岭厄，由江淮资本钱以酬其直，实
为迥远。谓宜即韶置监，分遣金工以往模之，岁用铜
百万斤，可得成币三百万，三分其一以上供，馀复市
铜，几得二百万。如是则其息无穷矣。”诏下其议于广
东。于时转运使、直太史傅公某、知韶州比曹副郎栾
公温协恭承诏以经厥始。郡有故堞，号为西洲，遗址
高平，宛出郭外，乃相厥土，墨则食焉。凡栋宇之制，管
库之严，询为故实。断其心匠，模沙冶金，分作有八，刀
错水蓥，离局为二，并列关钥，互有堤防。当其中扃，控
以厅事，谁何警察，目无逃形。其鈆错之备用，薪炭之
兼蓄，别藏异室，布于两岸，出纳谨密。前为大闳，冶官
列署于闳之南，群工屯营于垣之外。市材于山，市甓
于陶，顾工于巧，凡手指之勤，筋力之用，率评价而与
之。金不发帑赀，不徭民籍，而功用成。为屋八百楹，材、
竹、铁、“石陶瓦之用一百四十万，惟材木六千资于连
山，钉口十万出自浈阳，馀悉督办于韶之境，而民不
知役。乃知循良之政，诚自有体哉！”以皇祐冠年龙集，
己丑三月甲午，始筑其基而饰其材。八月辛酉，栋宇完，范镕备，物有区，工有居。九月己亥，大《合乐》以落之。
董旧巧，募新习，勗怠励惰，授以程准，日课千缗，不愆
于素。初郡之铜山，五岁共市七万，前太守潘君一岁
市百万，乃栾公继之，乃市三百万。明年又差倍之，岁
运羡铜三百万，以赡岭北诸冶。苟非“主计者通其神，
提纲者扬其职，守土者”“其力，则何以协规创模，成
效之速如是哉？”且《韶》被山带海，杂产五金，四方之人，
弃农亩，持兵器，慕利而至者，不下十万。穷则公剽，怒
则私斗，轻生抵禁，无所忌惮。缓其羁绁，则鹰鸷而陆
梁；急其御勒，则兽骇而踶啮。故境壤虽狭，而狱犴寇
抄，尝被他境，必资威肃惠和，兼被于物，乃成善政。观
此图功赋事，精至详简，则民之受赐，其可知矣。初以
远方置监，议者不一，故朝廷有以待之。明年四月，乃
下敕赐名“永通。”时天子亲享明堂之岁，五月吉日。